Holanđanka Lizi Mej do 28 godine proputovala je pola sveta, studirala marketing u Rimu, a onda odlučila da živi i radi u Srbiji.

Kupila je automobil „zastavu 1.300“ i uredila ga tako da niko ne ostaje ravnodušan kad ga ugleda. Otvorila je firmu, zaposlila licenciranog turističkog vodiča i osmislila jedinstvene turističke ture po prestonici – kraljevsku, gangstersku, Zemunsku, Osmansku i Komunističku „Tito turu“.

„Ideju sam dobila u Moskvi na uličnim trkama.Tamo je bilo skupih modernih automobila, ali je meni privukao pažnju „moskvič“. Moskva je za mene bila daleko. Pre toga sam bila u Beogradu, zavolela ovaj grad i sad sam tu“, kaže Holanđanka.

Lizi voli vožnju. Od 18. godine učestvovala je na reli-trkama za žene.

„Na trkama sam bila jednom prva, i u drugoj trci druga. Imala sam saobraćajnu nezgodu zbog koje su mi roditelji rekli da biram između njih i reli-trka. Prva sam žena vozač koja je vozeći 'mini-moris' obišla 49 zemalja“, dodaje Lizi.

Za stariji automobil se odlučila jer je strancima zanimljiviji od novijih modela.

„Kad nas vide na ulici ljudi iz Srbije sviraju, mašu... Nama je lepo kada vidimo da je ljudima lepo i da se raduju kad nas vide. Budimo sećanja na prošlost“, smatra mlada Holanđanka.

Lizi prvi put uskršnje praznike provodi u Srbiji, a u posetu su joj došli i roditelji. U beogradski način života se lako uklopila, jer kaže da se ovde lako stiču prijatelji a ljudi su ljubazni, gostoprimivi i odlično govore engleski. Lizi govori pet jezika. Srpski razume, mada kaže da je gramatika teška.

„Dolazim iz Holandije, živim u Beogradu, bila sam u 49 zemalja i volim ćevapčiće“, hrabro se oprobala Lizi da objasni i na srpskom jeziku.

Vožnja sa stručnim objašnjavanjem traje dva sata a u popularni „tristać“ najčešće sedaju parovi.